title: A Bizottság (EU) 2019/1140 végrehajtási rendelete (2019. július 3.) az EBB és az egyéb nemzetközi pénzügyi szervezetek – amelyekben valamely tagállam részvényes – által végrehajtott pénzügyi eszközökre vonatkozó kontrolljelentések és éves ellenőrzési jelentések mintáinak az 1303/2013/EU európai parlamenti és tanácsi rendelet szerinti meghatározásáról

text:
                  4.7.2019

                  HU

                  Az Európai Unió Hivatalos Lapja

                  L 180/15

         A BIZOTTSÁG (EU) 2019/1140 VÉGREHAJTÁSI RENDELETE
         (2019. július 3.)
         az EBB és az egyéb nemzetközi pénzügyi szervezetek – amelyekben valamely tagállam részvényes – által végrehajtott pénzügyi eszközökre vonatkozó kontrolljelentések és éves ellenőrzési jelentések mintáinak az 1303/2013/EU európai parlamenti és tanácsi rendelet szerinti meghatározásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az (EU, Euratom) 2018/1046 rendelettel (1) módosított, az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendeletre (2) és különösen annak 40. cikke (1) bekezdésének negyedik albekezdésére,
         az európai strukturális és beruházási alapok koordinációs bizottságával folytatott konzultációt követően,
         mivel:

                     (1)

                     Az (EU, Euratom) 2018/1046 rendelettel módosított 1303/2013/EU rendelet 40. cikke (1) bekezdésének harmadik albekezdése előírja, hogy az EBB-nek és az olyan egyéb nemzetközi pénzügyi szervezeteknek, amelyekben valamely tagállam részvényes, egyrészt minden kifizetési kérelem tekintetében kontrolljelentést kell az említett rendelet 124. cikkének, valamint az 1305/2013/EU európai parlamenti és tanácsi rendelet (3) 65. cikkének megfelelően kijelölt hatóságok rendelkezésére bocsátaniuk, másrészt a Bizottság és a kijelölt hatóságok rendelkezésére kell bocsátaniuk a külső ellenőreik által készített éves ellenőrzési jelentést.

                     (2)

                     Annak biztosítása érdekében, hogy az EBB és az olyan egyéb nemzetközi pénzügyi szervezetek, amelyekben valamely tagállam részvényes, megfelelő időben következetes, jó minőségű adatokat nyújtsanak be a kijelölt hatóságoknak és a Bizottságnak – különös tekintettel az 1303/2013/EU rendelet 127. cikkének (5) bekezdésében, valamint az 1306/2013/EU európai parlamenti és tanácsi rendelet (4) 9. cikkének (2) bekezdésében említett jelentés benyújtási határidejére –, mind a kontrolljelentés, mind az éves ellenőrzési jelentés tekintetében meg kell határozni az információk struktúrájára, benyújtásának ütemezésére, valamint tartalmára vonatkozó egységes követelményeket rögzítő szabványos formátumot.

                     (3)

                     Annak érdekében, hogy a kijelölt hatóságok eleget tehessenek az ellenőrzésekkel, vizsgálatokkal és auditokkal kapcsolatos kötelezettségeiknek, helyénvaló, hogy az EBB és az olyan egyéb nemzetközi pénzügyi szervezetek, amelyekben valamely tagállam részvényes, a kijelölt hatóságok rendelkezésére bocsássák a szükséges dokumentumokat.

                     (4)

                     Annak biztosítása érdekében, hogy a kijelölt hatóságok ténylegesen élhessenek az (EU, Euratom) 2018/1046 rendelet 282. cikkének megfelelően 2018. augusztus 2-tól alkalmazandó új rendelkezések által biztosított lehetőségekkel, e rendeletnek az Európai Unió Hivatalos Lapjában való kihirdetését követő napon kell hatályba lépnie.

               ELFOGADTA EZT A RENDELETET:

            1. cikk
            A kontrolljelentések mintája
            Az 1303/2013/EU rendelet 40. cikke (1) bekezdésének harmadik albekezdésében említett kontrolljelentést az e rendelet I. mellékletében szereplő mintának megfelelően kell elkészíteni.

            2. cikk
            Az éves ellenőrzési jelentések mintája
            A 1303/2013/EU rendelet 40. cikke (1) bekezdésének harmadik albekezdésében említett éves ellenőrzési jelentést az e rendelet II. mellékletében szereplő mintának megfelelően kell elkészíteni, és azt a referenciaként szolgáló számviteli évet követő év december 31-éig kell benyújtani a kijelölt hatóságoknak és a Bizottságnak.

            3. cikk
            Az ellenőrzésekhez és az auditokhoz szükséges dokumentumok
            Az EBB és az olyan egyéb nemzetközi pénzügyi szervezetek, amelyekben valamely tagállam részvényes, a kijelölt hatóságok rendelkezésére bocsátják mindazokat a rendelkezésre álló dokumentumokat, amelyek az 1303/2013/EU rendelet 125. cikkének (5) bekezdésében és 127. cikkében, valamint az 1306/2013/EU rendelet 9. cikkében és 59. cikkének (1) bekezdésében meghatározott kötelezettségek e hatóságok általi teljesítéséhez szükségesek.

            4. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. július 3-án.

                  a Bizottság részéről

                  az elnök

               Jean-Claude JUNCKER

            (1)  HL L 347., 2013.12.20., 320. o.

            (2)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).

            (3)  Az Európai Parlament és a Tanács 1305/2013/EU rendelete (2013. december 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).

            (4)  Az Európai Parlament és a Tanács 1306/2013/EU rendelete (2013. december 17.) a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (HL L 347., 2013.12.20., 549. o.).

            I. MELLÉKLET

               A kontrolljelentés mintája

                        A.

                        A Bizottsághoz benyújtott kifizetési kérelemhez kapcsolódó kontrolljelentés: [referencia] [tervezett időpont]

                        B.

                        A kontrolljelentés iránti tagállami kérelem benyújtásának időpontja (legalább két hónappal a fenti A. pontban megjelölt tervezett időpont előtt): [időpont]

                        C.

                        Referencia-időszak:

                                    1.

                                    A végső kedvezményezettek részére teljesített kifizetések összege, továbbá – az 1303/2013/EU rendelet 37. cikkének (7) bekezdésében említett esetekben – a végső kedvezményezettek javára teljesített kifizetések, külön feltüntetve az esb-alapokból kifizetett összegeket, valamint a nemzeti állami és magán-hozzájárulásokat.

                                    2.

                                    Azon, akár még hatályos, akár már lejárt garanciaszerződésekre a lehetséges veszteségek miatti garancialehívások teljesítése érdekében lekötött források összege, amelyeket prudens előzetes kockázatértékelés alapján számítottak ki, és amelyek a végső kedvezményezettben végrehajtott új beruházások céljára nyújtott mögöttes új kölcsönök vagy más kockázati eszközök összegét fedezik, külön feltüntetve az esb-alapokból kifizetett összegeket, valamint a nemzeti állami és magán-hozzájárulásokat.

                                    3.

                                    A pénzügyi eszközzel kapcsolatban felmerült irányítási költségek és/vagy kifizetett irányítási díjak összege, külön feltüntetve az esb-alapokból kifizetett összegeket, valamint a nemzeti állami és magán-hozzájárulásokat.

                                    4.

                                    A beruházási stratégia vagy a finanszírozási megállapodásban meghatározott, azzal egyenértékű dokumentumok végrehajtásának állapota.

                                    5.

                                    Az elért eredmények elemzése: az operatív programból lekötött, valamint a pénzügyi közvetítőknek folyósított összegek.

                                    6.

                                    Monitoringtevékenységek és az azok nyomán tett intézkedések.

                                    7.

                                    Az esb-alapokból a pénzügyi eszközök számára fizetett támogatás kamata és más nyeresége az 1303/2013/EU rendelet 43. cikkében foglaltaknak megfelelően.

                                    8.

                                    Az esb-alapokból nyújtott támogatásból eredő, a pénzügyi eszközök számára beruházásokból vagy garanciaszerződések keretében lekötött források felszabadítása révén visszafizetett források összege, ideértve a tőkeösszeg-visszafizetéseket, a nyereséget és más jövedelmeket vagy hozamokat, például kamatokat, garanciadíjakat, osztalékokat, tőkenyereségeket és a befektetésekből eredő egyéb bevételeket is, az 1303/2013/EU rendelet 44. cikkében foglaltaknak megfelelően.

               Melléklet: a pénzügyi eszközből támogatásban részesült végső kedvezményezettek javára teljesített ügyletek jegyzéke, amelyek összegének meg kell felelnie a fenti 1. és 2. pontban említett összegeknek, továbbá a fenti 3. pontban említett összegek pénzügyi eszközök szerinti részletes bontása.

            II. MELLÉKLET

               Az éves ellenőrzési jelentés mintája

            1.   BEVEZETÉS
            1.1.   A jelentés elkészítésében részt vevő külső könyvvizsgáló társaság meghatározása.
            1.2.   Referencia-időszak (például az N-1. év július 1-jétől az N. év június 30-áig).
            1.3.   Azon pénzügyi eszköz(ök)/megbízatás(ok) és operatív program(ok) vagy vidékfejlesztési program(ok) meghatározása, amelyekre az ellenőrzési jelentés vonatkozik. Azon finanszírozási megállapodás meghatározása, amelyre a jelentés vonatkozik (a továbbiakban: finanszírozási megállapodás).
            2.   AZ EBB/EBA VAGY EGYÉB NEMZETKÖZI PÉNZÜGYI SZERVEZETEK ÁLTAL ALKALMAZOTT BELSŐ KONTROLLRENDSZEREK ELLENŐRZÉSE
            Az EBB vagy egyéb nemzetközi pénzügyi szervezet – amelyben valamely tagállam részvényes – által alkalmazott belső kontrollrendszer azon külső ellenőrzésének eredményei, amely a belső kontrollrendszer kialakítását és hatékonyságát értékeli, és a következő elemekre terjed ki:

                        2.1.

                        A megbízatás elfogadásának folyamata.

                        2.2.

                        A pénzügyi közvetítők értékelésének és kiválasztásának folyamata: formai és minőségi értékelés.

                        2.3.

                        A pénzügyi közvetítőkkel lebonyolított ügyletek jóváhagyásának és a vonatkozó finanszírozási megállapodások aláírásának folyamata.

                        2.4.

                        Az uniós szinten létrehozott – többek között a kkv-kezdeményezés szerinti –, valamint az esb-alapok hozzájárulását az ESBA-val összefüggésben kidolgozott pénzügyi termékekkel ötvöző, az 1303/2013/EU rendelet 39a. cikke szerinti pénzügyi eszközökhöz nyújtott pénzügyi hozzájárulás esetében az eszköz létrehozásának folyamata a megfelelő cikkekben (például az 1303/2013/EU rendelet 39. vagy 39a. cikkében) meghatározott szabályokkal összhangban.

                        2.5.

                        A pénzügyi közvetítők következőkkel kapcsolatos monitoringjára szolgáló folyamatok:

                                    2.5.1.

                                    a pénzügyi közvetítők általi jelentéstétel;

                                    2.5.2.

                                    nyilvántartások vezetése;

                                    2.5.3.

                                    a végső kedvezményezettek részére történő kifizetések;

                                    2.5.4.

                                    a végső kedvezményezetteknek nyújtott támogatás elszámolhatósága;

                                    2.5.5.

                                    a pénzügyi közvetítők által felszámított irányítási díjak és költségek;

                                    2.5.6.

                                    láthatósági követelmények;

                                    2.5.7.

                                    az állami támogatásra vonatkozó követelmények pénzügyi közvetítők általi betartása, valamint az EMVA esetében (amely részben mentesül az állami támogatásokkal kapcsolatos szabályok alól) adott esetben az alapspecifikus követelmények – köztük a támogatások halmozódására vonatkozó szabályok – végrehajtása;

                                    2.5.8.

                                    adott esetben a befektetőkre vonatkozó megkülönböztetett bánásmód;

                                    2.5.9.

                                    az 1303/2013/EU rendelet 38. cikkében meghatározott, az (EU, Euratom) 2018/1046 rendelettel naprakésszé tett, adózással kapcsolatos követelményeknek való megfelelés.

                        2.6.

                        Az irányító hatóságtól kapott kifizetések feldolgozására szolgáló rendszerek.

                        2.7.

                        Az irányítási költségekhez és díjakhoz kapcsolódó összegek kiszámítására és kifizetésére szolgáló rendszerek.

                        2.8.

                        A pénzügyi közvetítők részére történő kifizetések feldolgozására szolgáló rendszerek.

                        2.9.

                        Az esb-alapokból a pénzügyi eszközök számára fizetett támogatás kamatainak és más nyereségének feldolgozására szolgáló rendszerek.

                  A fenti 2.1–2.4. pont kapcsán az első éves ellenőrzési jelentés benyújtását követően: kizárólag a meglévő eljárások vagy intézkedések aktualizálásaira vagy módosításaira, valamint azok későbbi éves jelentésekhez szükséges értékelésére vonatkozó információk.
            A fenti 2.5–2.9. pont kapcsán: a vonatkozó belső rendszerekkel és folyamatokkal kapcsolatos ellenőrzési vizsgálatok eredményei.

                        2.10.

                        A záráskor elkészített utolsó éves ellenőrzési jelentésnek a fenti 2.1–2.9. pontban foglaltakon kívül a következőkre is ki kell terjednie:

                                    2.10.1.

                                    a befektetőkre vonatkozó megkülönböztetett bánásmód alkalmazása;

                                    2.10.2.

                                    a garanciákat nyújtó pénzügyi eszközök garanciamegállapodásaiban foglalthoz képest elért multiplikátorarány;

                                    2.10.3.

                                    az 1303/2013/EU rendelet 42. cikke (1) bekezdésének c) pontja szerinti tőkésített kamattámogatás vagy garanciadíj-támogatás összege;

                                    2.10.4.

                                    az 1303/2013/EU rendelet 42. cikkének (2) bekezdése szerinti tőkésített irányítási költségek és díjak összege;

                                    2.10.5.

                                    az 1303/2013/EU rendelet 42. cikkének (3) bekezdése szerinti, letéti számlára befizetett program-hozzájárulások összege;

                                    2.10.6.

                                    Az esb-alapokból a pénzügyi eszközök számára fizetett támogatás 1303/2013/EU rendelet 43. cikke szerinti kamatának és más nyereségének felhasználása.

                                    2.10.7.

                                    az esb-alapokból nyújtott támogatásból eredő, a pénzügyi eszközök számára visszafizetett források felhasználása az elszámolhatósági időszak végéig, valamint az említett források elszámolhatósági időszak végét követő felhasználása érdekében bevezetett intézkedések az 1303/2013/EU rendelet 44. és 45. cikkének megfelelően.

                  3.   AZ ELLENŐRZÉS KÖVETKEZTETÉSEI
            3.1.   Arra vonatkozó következtetések, hogy a külső könyvvizsgáló társaság a 2. szakaszban említett elemek alapján a vonatkozó szabályoknak megfelelően megalapozott bizonyosságot szerzett-e az EBB vagy az olyan egyéb nemzetközi pénzügyi szervezetek által bevezetett belső kontrollrendszer kialakítását és hatékonyságát illetően, amelyekben valamely tagállam részvényes.
            3.2.   Az elvégzett ellenőrzési munka eredményeként tett megállapítások és ajánlások.
            A 3.1. és a 3.2. pontban meghatározottaknak a 2. szakaszban említett ellenőrzés eredményeire kell épülniük, és adott esetben figyelembe kell venniük a pénzügyi eszközöket végrehajtó ugyanazon szerv és/vagy ugyanazon, pénzügyi eszközökre vonatkozó megbízatás vonatkozásában elvégzett egyéb nemzeti vagy uniós ellenőrzések eredményeit.


title: A Bizottság (EU) 2019/1141 végrehajtási rendelete (2019. július 3.) az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról

text:
                  4.7.2019

                  HU

                  Az Európai Unió Hivatalos Lapja

                  L 180/20

         A BIZOTTSÁG (EU) 2019/1141 VÉGREHAJTÁSI RENDELETE
         (2019. július 3.)
         az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel az Irakkal fennálló gazdasági és pénzügyi kapcsolatok egyes korlátozásairól és a 2465/96/EK rendelet hatályon kívül helyezéséről szóló, 2003. július 7-i 1210/2003/EK tanácsi rendeletre (1) és különösen annak 11. cikke b) pontjára,
         mivel:

                     (1)

                     Az 1210/2003/EK rendelet III. melléklete felsorolja azon állami intézményeket, vállalkozásokat és szervezeteket, valamint a korábbi iraki kormány azon természetes és jogi személyeit, intézményeit és szervezeteit, amelyekre az említett rendelet értelmében a 2003. május 22-én Irakon kívül található pénzkészletek és gazdasági erőforrások befagyasztása vonatkozik.

                     (2)

                     2019. június 28-án az Egyesült Nemzetek Biztonsági Tanácsának szankcióbizottsága úgy határozott, hogy tizenhárom bejegyzést töröl az azon személyekre és szervezetekre vonatkozó jegyzékéből, amelyekre vonatkozóan a pénzkészletek és gazdasági erőforrások befagyasztását alkalmazni kell.

                     (3)

                     Az 1210/2003/EK rendelet III. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az 1210/2003/EK rendelet III. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. július 3-án.

                  a Bizottság részéről,

                  az elnök nevében,

                  a Külpolitikai Eszközökért Felelős Szolgálat vezetője

            (1)  HL L 169., 2003.7.8., 6. o.

            MELLÉKLET
            Az 1210/2003/EK tanácsi rendelet III. mellékletében a következő bejegyzéseket el kell hagyni:

                                       „6.

                                       AGRICULTURAL NATIONAL ESTABLISHMENT IN ABU-GREIB. Cím: Baghdad International Airport, General Street, Bagdad, Irak.”

                                       „14.

                                       ANIMAL HEALTH DEPARTMENT. Cím: P.O. Box 22055, Al-Shaikh Omar Street, Bagdad, Irak.”

                                       „15.

                                       ARAB IRAQI COMPANY FOR LIVESTOCK DEVELOPMENT. Cím: P.O. Box 29041, Bagdad, Irak.”

                                       „38.

                                       GENERAL AGRICULTURAL ESTABLISHMENT IN DALMAG. Cím: Ahrar, Kut, Irak.”

                                       „39.

                                       GENERAL AGRICULTURAL ORGANISATION IN KHALIS. Cím: P.O. Box 564, Al-Khalis, Diala Muhafadha, Al-Khalis, Irak.”

                                       „40.

                                       GENERAL ESTABLISHMENT FOR AGRICULTURAL ORGANISATIONS. Cím: P.O. Box 21015, Battawin, Bagdad, Irak.”

                                       „47.

                                       GENERAL ESTABLISHMENT FOR STATE FARMS. Cím: P.O. Box 21035, General Ramadi Street, entrance of Agaruf Street, Bagdad, Irak.”

                                       „88.

                                       NAHRAWAN AGRICULTURAL ESTABLISHMENT. Cím: P.O. Box 20195, New Baghdad, Nahrawan, Bagdad, Irak.”

                                       „112.

                                       STATE AGRICULTURAL ESTABLISHMENT IN ISHAQI. Cím: Dujail – Salah Eldin, Irak.”

                                       „113.

                                       STATE AGRICULTURAL ESTABLISHMENT IN MUSSAYIB. Cím: Mussayib Establishment, Babylon, Irak.”

                                       „155.

                                       STATE ESTABLISHMENT OF AGRICULTURE IN DUJAILA / DUJAILA AGROINDUSTRIAL COMPLEX. Cím: P.O. Box Aioroba, K 29 Oroba, Kut, Irak.”

                                       „174.

                                       STATE ORGANISATION FOR ANIMAL PRODUCTION. Cím: Zafaraniya Area, near Post Office, Bagdad, Irak; P.O. Box 3073, Karadde Charkieya/Erkhaita, Bagdad, Irak.”

                                       „180.

                                       STATE ORGANISATION FOR FISHERIES (alias a) STATE FISHERIES ORGANISATION, b) STATE ENTERPRISE FOR SEA FISHERIES, c) STATE ENTERPRISE FOR INLAND FISHERIES). Címek: a) P.O. Box 3296, near Aqaba Bin Nafa Square, Bagdad, Irak; b) P.O. Box 260, Basrah, Irak.”